Generolas kvartirmeisteris

Generolas kvartirmeisteris – karinės pareigos kai kurių šalių kariuomenės vyriausiuose štabuose.

Dvi karinės pareigybės – kvartirmeisteris ir generolas kvartirmeisteris – vadinasi panašiai, bet yra skirtingos. Kvartirmeisteriai yra intendantai, užsiimantys ūkiniu aprūpinimu, o generolai kvartirmeisteriai – generolų rango štabų viršininkai.

 Štabų viršininkai 

 Rusija 
Rusijoje generolo kvartirmeisterio kaip vyriausiojo vado padėjėjo pareigas 1701 m. įvedė Petras I. Pirmuoju generolu kvartirmeisteriu tapo kunigaikštis A. Šachovskojus.
Pradžioje generolus kvartirmeisterius paskirdavo tik karo metu.

Rusijoje nuolatinės generolo kvartirmeisterio () pareigos egzistavo 1812–1918 m. Įkurtos 1812 m. sausio 27 d., išleidus „Didžiosios veikiančios armijos valdymo nuostatas“.
Generolas kvartirmeisteris turėjo tvarkyti karinius operatyvinius klausimus vyriausiuose štabuose – Vyriausiojo štabo (1815–1832 m.), Generalinio štabo (1832–1914 m.), Vyriausiojo vado būstinės (1914–1918 m.).

Generolo kvartirmeisterio pareigos:
 sudarinėti mūšių planus
 parinkinėti vietas kariuomenės išdėstymui
 numatyti tvarką, kuria kariuomenė turi užimti numatytas dislokacijos vietas ir pozicijas
 sudarinėti įtvirtintų rajonų planus
 planuoti vasaros ir žiemos dislokavimo stovyklas
 kartografinės medžiagos rinkimas ir žemėlapių sudarymas
 kariuomenės judėjimo maršrutų planavimas
 priešakinių kariuomenės dalinių ir sargybų išdėstymo priežiūra
 priešo pozicijų išsiaiškinimas
 karinių potvarkių vykdymo užtikrinimas
 kasdieninių raportų apie karo veiksmus sudarymas

Generolo kvartirmeisterio vadovaujamos valdybos funkcijos:
 informacijos (pvz., žemėlapių, karinių topografinių aprašų) apie karo veiksmų teritoriją rinkimas
 karinių dalinių judėjimo ir pasirengimo mūšiui planų sudarinėjimas
 kariuomenės dalių stovyklų ir dislokavimo vietų planavimas
 ir kt.

1711 m. prie generolų kvartirmeisterių buvo sukurta kvartirmeisterių dalis, iš kurios 1763 m. buvo sudarytas pirmasis Rusijos Generalinis štabas.

XIX a. antroje pusėje karinių apygardų štabuose buvo įsteigtos generolų kvartirmeisterių pareigos. Generolai kvartirmeisteriai tapo artimiausiais štabų viršininkų padėjėjais, jie užsiimdavo kariuomenės apgyvendinimu ir judėjimu, kovine ir mobilizacine parengtimi.

XX a. generolais kvartirmeisteriais būdavo generolai, turintys ne žemesnį kaip generolo majoro laipsnį.
Po 1914 m. liepos generolas kvartirmeisteris vadovavo vienai iš Vyriausiojo vado būstinės valdybų.

Pareigos panaikintos 1918 m., pasirašius Brest-Litovsko taiką.

 Vokietija 
Vokietijos armijoje generolas kvartirmeisteris () užsiidavo operatyviniu valdymu ir buvo antras pagal vyresnumą generolas po generalinio štabo viršininko.

Pirmojo pasaulinio karo metais 1914 m. rugpjūčio mėn. Erichas Liudendorfas (Erich Ludendorff) buvo Vokietijos Antrosios armijos generolas kvartirmeisteris. Gerai žinodamas Lježo puolimo planą, kurį pats padėjo sudaryti, jis prižiūrėjo puolimą.
1916 m. rugpjūtį Paulius fon Hindenburgas (Paul von Hindenburg) buvo paskirtas Generalinio štabo viršininku. Liudendorfas, kuris buvo Hindenburgo štabo viršininku Rytų fronte, į Generalinį štabą atvyko kartu su Hindenburgu. Liudendorfas tapo pirmuoju generolu kvartirmeisteriu.

 Tiekėjai 

 Didžioji Britanija 
Didžiosios Britanijos ginkluotosiose pajėgose pajėgų generolas kvartirmeisteris (Quartermaster-General to the Forces; QMG) yra vienas vyriausių generolų britų armijoje. Kiekvienas junginys turi:
 generolo kvartirmeisterio pavaduotoją (Deputy Quartermaster-General; DQMG) ar
 generolo kvartirmeisterio asistentą (Assistant Quartermaster-General; AQMG) ar
 generolo kvartirmeisterio pavaduotoją asistentą (Deputy Assistant Quartermaster-General; DAQMG).
Pareigų lygis priklauso nuo junginio dydžio.

 JAV 
JAV kariuomenėje egzistuoja pareigybė Quartermaster General – generalkvartirmeisteris. Šis karininkas (jo laipsnis būna nuo pulkininko iki generolo leitenanto) atsako už Kvartirmeisterių korpuso (JAV kariuomenės ūkinio aprūpinimo šaka) veiklą. Jis nėra visų kvartirmeisterių vadas, bet daugiausia užsiima jų apmokymu ir profesiniu rengimu. Jis vadovauja Kvartirmeisterių centrui ir mokyklai (Quartermaster Center and School).

 Nuorodos 
 Генерал-квартирмейстер

Kategorija:Karinės pareigos